ToekomsVenster: Laat die kindertjies na My toe kom | Maroela Media
Foto: Wendy Aros-Routman/Unsplash.
Ek was honger en julle het My iets te ete gegee. – Matt. 25:42
Die noodkreet van kinders ruk my in die hart. Ek kan myself moeilik daarmee vereenselwig dat in 'n land waar luukse motors rondom kerkgeboue geparkeer staan kinders nie behoorlik versorg word nie. Ek verwyt nie want die vraag kom terug na my. Hoe slaap ek saans as kinders in my omgewing honger is?
Die merkwaardige voorbeeld wat 'n onderwyser van Elsiesrivier stel is soos 'n vars bries. Die jong man het tydens die afgelope vakansie nagenoeg 400 honger kinders van sy skool soggens en smiddae van kos voorsien. Dit was egter die noodroep van 'n moeilike graad 5 leerling een aand laat wat hom laat toetree het.
Die belhamel, wat geen respek vir gesag het nie, het 'n Facebook-boodskap aan sy onderwyser gestuur dat hy honger is. Toe Dylan, die onderwyser van wie ons praat, te midde van die gevaarlike omgewing waar die leerling bly die hartseer omstandighede sien waaronder die kind moet gedy, het sy hart gebreek. In stede van verder op die grond slaap het Dylan sy bed vir die seun wat vier dae laas geëet het, aangebied.
Dylan wat self 'n moeilike kinderjare agter die rug het en by geleentheid dae aaneen springmielies geëet het ten einde sy honger te stil se optrede het die atmosfeer in die skool verander. Die einste leerling het sy graad sonder hulp geslaag.
Is daar nog Dylans in ons mooi land?
Toegegee, God het aan ons verskillende gawes en talente gegee. Kom ons gebruik dit om 'n daadwerklike verskil te maak.